જી-ર૦ સંમેલન અગાઉ બ્રિક્સ બેઠકમાં વડાપ્રધાન નરેન્દ્ર મોદીએ પેરિસમાં થયેલા ભીષણ આતંકવાદી હુમલાની કઠોર શબ્દોમાં નિંદા કરી હતી. મોદીએ કહ્યું હતું કે, ત્રાસવાદ સામેની લડાઈ માટે વિશ્વને હવે એક થઇને લડવાની જરૃર છે. જી-૨૦ શિખર બેઠક પહેલા મોદીએ આ વાત કરી હતી. મોદીએ કહ્યું હતું કે, આતંકવાદ સામેની લડાઈનો મુદ્દો બ્રિક્સ દેશોની પ્રાથમિકતામાં સામેલ થાય તે જરૃરી છે. બ્રિક્સની બેઠકમાં રશિયન પ્રમુખ વ્લાદીમીર પુટિન, ચીનના પ્રમુખ શી જિંગપિંગ, દક્ષિણ આફ્રિકાના પ્રમુખ જેકોબ જુમા અને બ્રાઝિલના પ્રમુખ ડિલ્મા રોસેફ ઉપસ્થિત રહ્યા હતા. મોદીએ જી-૨૦ સમિટના ભાગરુપે બ્રિક્સ નેતાઓની બેઠકમાં કહ્યું હતું કે,પેરિસમાં આતંકવાદના ખતરનાક સ્વરુપને અમે એક સાથે વખોડીએ છીએ. આતંકવાદને રોકવા માટે સંયુક્ત પ્રયાસો હવે જરૃરી બની ગયા છે. ત્રાસવાદી હુમલાઓ હાલમાં વિશ્વના જુદા જુદા દેશોમાં થઇ રહ્યા છે.